ธ.กรุงเทพเข้มรับมือกลุ่มจ้องก่อกวนเว็บ
ธนาคารกรุงเทพยกระดับปลอดภัยสูงสุด รับมือป่วนเว็บ
30 ต.ค. 2558

ธนาคารกรุงเทพยกระดับปลอดภัยสูงสุด รับมือป่วนเว็บ
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยถึงกรณีที่มีข่าวว่าธนาคารพาณิชย์บางแห่งได้รับอีเมลจากผู้ไม่ประสงค์ดีในต่างประเทศ ระบุว่า จะก่อกวนเครือข่ายของธนาคารที่จะทำให้การให้ช่องทางบริการออนไลน์เต็ม ซึ่งอาจส่งผล กระทบต่อการให้บริการผ่าน อินเทอร์เน็ตของธนาคาร ว่า ธปท.ได้รับรายงานจากธนาคารพาณิชย์มาโดยต่อเนื่องและได้แจ้งให้ธนาคารพาณิชย์ทุกแห่งเพิ่มความระมัดระวังและเตรียมการรับมือต่อสถานการณ์ที่อาจเกิดขึ้น พร้อมติดตามสถานการณ์ อย่างใกล้ชิด รวมทั้งกำชับให้ธนาคารทุกแห่งจัดให้มีมาตรการรองรับจากกรณีข้างต้น เพื่อลดผลกระทบที่อาจเกิดขึ้นกับลูกค้าธนาคาร
ทั้งนี้ ในช่วงที่ผ่านมา ธปท.และธนาคารพาณิชย์ ให้ความสำคัญต่อความ เสี่ยงด้านระบบเทคโนโลยีสารสนเทศของธนาคาร พาณิชย์แต่ละแห่ง โดยยึดหลักการรักษาความปลอดภัยและความถูกต้องของข้อมูลลูกค้า รวมถึงให้ระบบมีความพร้อมใช้งานอย่างต่อเนื่อง โดยการก่อกวนช่องทาง อินเทอร์เน็ตจากผู้ไม่ประสงค์ดีมีโอกาสเกิดขึ้นได้ตลอด เวลา
ด้าน นายชาติศิริ โสภณพนิช กรรมการผู้จัดการ ธนาคารกรุงเทพ กล่าวว่า ได้สั่งการให้ฝ่ายปฏิบัติการเข้มงวดกับการดูแลความปลอดภัยระบบไอทีของธนาคารในขั้นสูงสุด หลังจากได้รับรายงานว่ามีอีเมลส่งต่อกันมาว่ามีหนังสือเตือนจากกลุ่มแฮ็กเกอร์ว่าจะเจาะระบบของธนาคาร ซึ่งได้ประสานงานกับ ธปท.อย่างใกล้ชิดเป็นระยะ
นายทวีลาภ ฤทธาภิรมย์ กรรมการรองกรรมการผู้จัดการ ธนาคารกรุงเทพ กล่าวว่า ภัยจากการถูกเจาะระบบข้อมูลเป็นความเสี่ยงรูปแบบใหม่ ธนาคารได้ปรับปรุงระบบให้ทันสมัยและดูแลเรื่องความปลอดภัยตลอดเวลา โดยเฉพาะฐานข้อมูลลูกค้าเพราะเป็นเรื่องสำคัญ ที่ผ่านมามีเพียงความพยายามที่จะดีดอสในเว็บไซต์ของธนาคารแต่ทำไม่ได้มากนัก
"ที่ธนาคารได้รับคืออีเมลที่ส่งต่อกันมาโดยไม่มีที่มาที่ไป แต่หน่วยงานที่รับผิดชอบได้นำเรื่องไปตรวจสอบแล้ว" นายทวีลาภ กล่าว
วันเดียวกันสมาคมธนาคารไทยได้ประชุมเพื่อประเมินสถานการณ์ที่เกิดขึ้น โดยยังไม่พบว่ามีธนาคารใดได้รับผลกระทบ